అన్షు జైన్

అన్షుమాన్ జైన్ (1963 జనవరి 7 - 2022 ఆగస్టు 12) భారత సంతతికి చెందిన ప్రముఖ బ్యాంకర్‌. బ్రిటిష్ వ్యాపార కార్యనిర్వాహకుడు. అమెరికన్ ఆర్థిక సేవల సంస్థ కాంటర్ ఫిట్జ్‌గెరాల్డ్ అధ్యక్షుడిగా 2017 నుండి 2022 వరకు ఆయన పనిచేశాడు.

జూన్ 2012 నుండి జూలై 2015 వరకు ఆయన జర్మనీకి చెందిన అంతర్జాతీయ బ్యాంకింగ్‌  సంస్థ డాయిష్‌ బ్యాంక్‌ గ్లోబల్ కో-సీఆఒ, కో-ఛైర్మన్‌గా వ్యవహరించాడు. ఆయన డ్యుయిష్ బ్యాంక్ మేనేజ్‌మెంట్ బోర్డు సభ్యుడు కూడా. అతను గతంలో దాని కార్పొరేట్, ఇన్వెస్ట్‌మెంట్ బ్యాంక్‌కు అధిపతిగా ఉన్నాడు. డ్యుయిష్ బ్యాంక్ కార్పొరేట్ ఫైనాన్స్, సేల్స్, ట్రేడింగ్, లావాదేవీ బ్యాంకింగ్ వ్యాపారానికి ప్రపంచవ్యాప్తంగా బాధ్యత వహించాడు. అంతేకాకుండా జనవరి 2016 వరకు ఆ బ్యాంకుకు అన్షు జైన్ సలహాదారుగా ఉన్నాడు.

జీవిత చరిత్ర 
జైపూర్‌లో 1963 జనవరి 7న అన్షు జైన్ జన్మించాడు. అతని తండ్రి సివిల్ సర్వెంట్. అన్షు జైన్ ఆరు సంవత్సరాల వయస్సులో తన తండ్రితో కలిసి న్యూఢిల్లీకి వెళ్లి, మథుర రోడ్‌లోని ఢిల్లీ పబ్లిక్ స్కూల్‌లో చదివాడు. అలాగే ఆయన 1983లో ఢిల్లీ విశ్వవిద్యాలయంలోని శ్రీ రామ్ కాలేజ్ ఆఫ్ కామర్స్‌లో ఆర్థిక శాస్త్రాన్ని అభ్యసించాడు. ఆ తర్వాత అతను 19 సంవత్సరాల వయస్సులో అమెరికాకి వెళ్లాడు. అక్కడ 1985లో ఐసెన్‌బర్గ్ స్కూల్ ఆఫ్ మేనేజ్‌మెంట్ నుండి ఫైనాన్స్‌లో ఆయన ఎం.బి.ఎ పట్టా పొందాడు. ఫ్యూచర్స్, ఆప్షన్స్ డెరివేటివ్స్ వంటి ప్రత్యామ్నాయ పెట్టుబడులలో నిపుణుడైన థామస్ ష్నీవీస్‌తో కలిసి ఆయన చదువుకున్నాడు.

జైన్ ట్రావెల్ రైటర్, పిల్లల పుస్తక రచయిత్రి అయిన గీతికను ఆయన వివాహం చేసుకున్నాడు. వీరు లండన్‌లో నివసించారు. అలాగే న్యూయార్క్ నగరంలో కూడా నివాసం కలిగి ఉన్నారు.

అవార్డులు 

 2003లో జైన్ యూరోమనీ మ్యాగజైన్ క్యాపిటల్ మార్కెట్స్ అచీవ్‌మెంట్ అవార్డును అందుకున్నాడు. 
 2006లో అతని దాతృత్వం, నాయకత్వానికి అమెరికన్ ఇండియా ఫౌండేషన్ అతనిని సత్కరించింది. 
 2010లో అతను రిస్క్ మ్యాగజైన్ లైఫ్‌టైమ్ అచీవ్‌మెంట్ అవార్డును, అలాగే నాస్కాం నుండి వార్షిక బిజినెస్ లీడర్ అవార్డును అందుకున్నాడు. 
 2012లో ఎకనామిక్ టైమ్స్ అవార్డ్స్‌లో ది ఎకనామిక్ టైమ్స్ ద్వారా గ్లోబల్ ఇండియన్ ఆఫ్ ది ఇయర్‌గా ఎంపికయ్యాడు. 
 2014లో అతను లండన్ బిజినెస్ స్కూల్ నుండి గౌరవ ఫెలోషిప్, న్యూ ఢిల్లీలోని టి.ఇ.ఆర్.ఐ విశ్వవిద్యాలయం నుండి గౌరవ డాక్టరేట్ అందుకున్నాడు.

మరణం 
59 ఏళ్ళ ఆయన యూకేలో క్యాన్సర్‌తో బాధపడుతూ 2022 ఆగస్టు 12న మరణించాడు. ఆయనకు భార్య, ఇద్దరు పిల్లలు ఉన్నారు.

మూలాలు 

1963 జననాలు
2022 మరణాలు
యునైటెడ్ కింగ్‌డమ్‌కు భారతీయ వలసదారులు
రాజస్థానీ ప్రజలు
భారత ముఖ్య కార్యనిర్వాహకులు
భారత పెట్టుబడి బ్యాంకర్లు
ఇసెన్‌బర్గ్ స్కూల్ ఆఫ్ మేనేజ్‌మెంట్ పూర్వ విద్యార్థులు
శ్రీ రామ్ కాలేజ్ ఆఫ్ కామర్స్ పూర్వ విద్యార్థులు
రాజస్థాన్ నుండి వ్యాపారవేత్తలు
20వ శతాబ్దపు భారతీయ వ్యాపారవేత్తలు